khistorydata/jeongjo-sjw-relations huggingface dataset:
정조 3년
又以漢城府言啓曰。因大司憲徐有慶所啓。宮人墨世遺址搜訪。特立綽楔以褒之。少慰九地之幽烈。且動爲人臣事君者之義事。依啓命下矣。自臣府知委五部。搜問坊曲及諸官房年老員役。則俱無知者。而延禧宮契居金巨福所告內。墨世。卽渠之五寸姑母。而矣身今年四十一歲。故不知辛丑之事。而矣身五寸叔金重和。爲墨世之四寸娚者。五年前。自刑曹定配于慶尙道巨濟府。必詳知墨世遺址及墨世父母姓名云。故卽爲發關巨濟府。罪人金重和處。使之探問。則重和。果與墨世。爲四寸娚妹。墨世之父名。乃金日京。而本以漣川縣。陞戶上京。居生於北部延秋門契彰義宮後門外。而其時年纔五六歲。故今不能記憶其第統第戶之意。今月二十日報來。故溯考漣川及延秋門契帳籍。則元無日京之入籍處。而廣加探問。問于白鳳麟。則以爲渠果不知。而三十年前。其弟尙麟。逢見墨世之叔於南部惠民署近處云。而尙麟方爲慶尙左兵營裨將爲言。卽爲行關於嶺營。使之詳問。罔夜回牒矣。尙麟聞此奇。今月十七日來現。故詳爲探問。則年前所逢見。非墨世之叔。乃張世相之子。其時以爲逢見墨世之叔。而世相之子則已死。今無可問之處。尙麟又納己巳年十二月二十四日筵話謄本。故詳細奉閱。則墨世姓李而非金。有難的知。故更加搜問之際。自度日字之稽滯。致有問備之命。臣不勝惶恐待罪之意。敢啓。傳曰。觀此草記。果能詳査。如是之際。自致遲滯。卿則勿待罪。
정조 3년
大司憲鄭昌順。大司諫金文淳。司諫李恒祚。持平洪樂淵。獻納李枰。校理鄭淵淳。副校理南鶴聞柳孟養。正言尹行元申應淵。修撰徐有成趙鼎鎭。副修撰李殷模金宇鎭啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱屢朔。轉而爲伏閤之爭。畢竟處分。止於近島薄竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末勘之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰。恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊之億萬年磐石之固此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。有若以先大王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂賊之罪乎。請亟寢鄭致達妻減死安置之命。夬正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。嘻噫。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵。龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡。情節尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國烕之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孼。龜賊也。窩窟之所豢養。龜賊也。其在塞亂源杜禍本之道。尤不可一刻恩息於海島而。尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。請黑山島定配罪人龜柱。亟加嚴鞫。快正王法。答曰。不允。
정조 3년
大司憲鄭昌順。大司諫金文淳。司諫李恒祚。持平洪樂淵。獻納李枰。正言尹行元申應淵啓曰。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。熊川縣定配罪人成運。亟令王府。更爲設鞫得情。澤遂。爛漫同參於啓能凶慘不道之謀。而只誅其身。王章未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二。二而一。則啓能凶慘不道之謀。必無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。仍令王府。嚴鞫得情。嘻噫。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密傅凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說大北之論。肆然脅持。百計嘗試。倡爲推崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推載逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾未兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍勵之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露於賊泰之招。密書之頻數往復於逆來。諸囚之供辭。若出一口。情節昭著。無非渠之結案。以其頑慝。抵賴不服。未施當施之律。王章尙稽。輿情益切。請物故罪人志恒之支屬應坐者。絶島散配。答曰。不允。
정조 3년
持平洪樂淵啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯臟之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削出罪人金漢耆。亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶仰彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折奸萌而杜禍源哉。決不可歸之於尋常造言之科。有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。於削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。經先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿情益切。請楸子島定配罪人趙嵎。亟寢酌處之命。仍令王府。設鞫得情。快正王法。罪人南興老。以逆述之狎客。隨在謫所。究其情狀。已極萬萬叵測。而又於逆範輩。聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日。而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛漫參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。與量海後翼。一串貫來。則不可以孤雛腐鼠而有所寬假。請慶源府定配罪人鳴遠。依律處斷。物故罪人德泰。以逆來之子。締交志恒。而渠父與逆賊志恒。陰謀之綢繆。渠旣同參。凶札之往復。渠亦傳致。窮凶極惡之情節。渠自吐實。而以其經斃。王章未伸。輿㥽益切。請物故罪人德泰支屬應坐者。一一査出。絶島散配。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之除。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫。商輅之經斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任同一腸肚。而妖任伏誅之後。輅妻之尙今宴然者。揆以王章。寧有是理。請逆輅妻。爲先絶島定配。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等。五人。與量翼𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊創行於渠家。奎五效行於其侄。則可知其傳授心法。與量賊。一而二。二而一也。噫。彼五人之負犯。何如。而俱爲漏網之魚。尙逭黨與之治。論以王法。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府。設鞫嚴問。究覈得情。答曰。不允。
정조 3년
行左承旨鄭民始。右副承旨徐有防啓曰。嗚呼。自古聖王哲辟之一從一違於群下之議者。必參較公私義理之間。而不敢以一己之私。屈千萬人大同之議也。今此三司之所請者。公也。殿下其可以一己之私。違而不從耶。三司之所爭者。法也。殿下其可以一己之恩。違而不從耶。三司之所沬血而陳之。極口而論之者。卽上自公卿。下至輿儓。內自京都。外至八域。凡有血氣者之所共憤痛。不欲同戴一天者。則殿下。其可以區區之恩。姑息之情。終始力拒而莫之從耶。況今世變層生。鞫獄又出。情跡陰慘。神人齊憤。此莫非凶逆未誅。義理不明而然也。如是而殿下。尙不徵創。合辭之啓。又靳允從。切恐此後何樣禍機。伏在何處也。豈不益加凜然者乎。臣等相對憂歎。聯名冒陳。伏乞殿下。廓揮乾斷。亟從三司之請。以安宗社焉。答曰。不允。
정조 3년
藝文提學洪樂命疏曰。伏以臣見叨樞銜。已閱屢朔。疾𧏮沈痼。尙稽祗肅。日夕惶蹙。如負大何。迺者伏奉除旨。以臣爲藝文提學者。臣九頓感泣。但知其愧懼而不知其爲榮也。顧今詞學之英。所在麻列。乃反取如臣蒙陋者。而苟然充差。抑何謂也。臣於小時。頗好爲瑰詭自娛之語。而卒亦無成。至於館閣之詞。才尤拙焉。貧者可使之虛誇富談。賤者可使之假飾貴容。而乃若文詞之工拙。殆同面貌之姸媸。不可飾而欺人也。決矣。不待臣費辭。固將有䮕正之論。而一日虛縻。誠有所萬分不敢安者。況臣痰火之祟。轉輾增劇。每當夏月。則內薰外爍。如擁兩爐。沈酣昏窒。懍懍濱危。設令人器相稱。以此病狀。何論彈束。臣世受國恩。涓埃莫報。賴天之靈。病若小間。謹當赴湯蹈火。盡瘁爲期。第今所叨。情病俱苦。承膺無路。玆敢披瀝肝血。略控危懇。伏乞聖慈。俯垂諒察。亟命遞改臣本兼職名。俾便調治。以延殘喘。乃治臣前後逋慢之罪。以肅朝綱。以安賤分。千萬幸甚。答曰。省疏具悉。卿之文識。予所飫聞。勿辭察任。
정조 3년
大司諫金文淳疏曰。伏以臣。於推鞫罪人鎭厚物故事。有萬萬駭憤者。臣嘗屢日獲參於訊囚之時。略知其事實矣。自古投書之變。非曰無之。而未有若今玆之變至兇且慘。其設心遣辭。眞箇是妖任逆輝之腸肚。而情節畢露。罪惡貫盈。則此等凶賊。直施之以大逆之律。然後可以少洩神人之憤。而特其賦性凶獰。終始抵賴。以至杖死之境。此何異於向來能養輩。徑斃而常刑未加。不但王章之有失。凶計暗布。豈無家人之與謀乎。父子之間。尤萬無不知之理。放逐鄕里罪人埏。亟令王府。爲先嚴鞫得情。其應坐支屬。亦不可一時置之輦轂之下。一竝詳査。絶島散配。斷不可已也。噫。世道人心之陷溺。至此之極。而奇奇怪怪之變。層生疊出者。究其故。果孰使之然哉。目今巨慝未除。民志靡定。氣類之相感。脈絡之相通。安知無暗中機關。構煽而眩惑者哉。臣謂首惡二賊之誅。尤不容少緩也。伏願聖明。亟加三思。竝賜允諭。以副臣民之望焉。答曰。省疏具悉。所陳雖有意見。亦有商量者意。
정조 3년
司諫李恒祚疏曰。伏以臣屛伏田廬。一病成痼。風痰所祟。痿痺澌頓。今幾十數年。而鼻齄面班。自是表症。聽重視昏。殆無餘地。以此癃殘之狀。雖欲抗顔隨行於百執事之末。其勢末由。今玆見叨職名。尤豈有毫分稱塞之望哉。義重沐浴。他不暇顧。惟以盡分殫竭。必伸誅討之請。庶效沬血之誠。而前後合辭之論。伏閤之籲。喉院之啓。臺閣之疏。積于公車。殆不知幾百度。而閱歲徑年。天聽愈邈。臣誠莫曉其所以也。抑未知何樣禍機。迫在朝夕。而妖如鄭妻之逆。凶如龜柱之賊。其將指天罵日。暗伺潛蓄。乘機闖發。終至於覆宗國而乃已耶。噫嘻。痛矣。丙申以來。麟厚簡恒泰淵福瑩養集若翔。諸逆之一轉再轉。窮凶極惡無所不至之變。思之謄掉。言欲氣塞。幸賴邦籙靈長。凶圖莫售。則趾述纘範吉。一種憯毒之逆。釀成輝文妖任。不忍言不忍聞之變而極矣。末乃澤遂之供。能賊之招。眞贓綻露。情節陰慘。而或誅止其身。或忍杖徑斃。王章未伸。輿憤尙激。及夫鳴遠範聖之逆出。而量翼之締結凶疏。賊𨩌之擧兵情跡。志恒之跋扈不軌。陰祕叵測。罔有紀極。乾道昭昭。次第就戮。而徒黨雖異。腸肚相連。怨國伺釁之凶。犯上不道之逆。一串貫來者。究厥巨魁。則鄭妻之煽亂。龜柱之包藏。是已。沮遏代聽之妖。昭載義錄。眼無儲君之凶。畢露三案。罄竹之罪。擢髮難赦。而城闉假息。實多死灰復燃之慮。海島薄竄。亦有困獸猶鬪之患。則隱地偵探。暗中排布。亦知無挾匕埋凶之變耶。言之及此。骨顫心裂。伏惟殿下之聖。明傡日月。殿下之威。手握太阿。何所貸於千古所無之逆。而二字靳允。便作紙上之文具。臣實痛心。不知所以爲言也。嗚呼。上旣忽當斷之義。下亦有不誠之罪。枝葉雖除。而禍根猶在。窩窟未破。而凶竇日鑿。無怪乎湖鄕之餘孼。嘯聚綢繆。繡啓之諸賊。表裏相濟。以至于今番投書之變。國勢之岌嶪。人心之危懼。誠有呼吸迫急之慮矣。帳前鞫囚。端緖未究。城門揭榜。洞諭雖切。而終使兩賊。戴頭於天壤之間。則變亂之層生。迄無止息矣。嗚呼。安樂之加誅。何損於唐宗之盛德。薄昭之自殺。有光於漢帝之仁聞。則噫。彼二賊。窮天極地之罪。有浮於安樂薄昭。而罄甸之律。肆市之典。斷不可已也。何殿下慼我之敎。有在之批。玩歲愒日。一味相持。久咈擧國同情之憤耶。上自大官卿宰三司百執事之臣。下至環東土數千里凡在含生血氣之倫。皆曰可殺。則殿下安得以恩掩義。緣情屈法。不念宗社之危。而自貽方來之悔哉。臣言至此。不知所裁。伏願殿下。穆然深思。淵然遠圖。亟正二賊典刑之誅。其外臺啓中。罪犯罔赦者。竝賜允從。俾朝著淸明。世道領安。杜亂源於將來。措國勢於無疆。是臣刳肝沬血之誠也。且合辭方張。鞫獄未竟。則在臣義分。此豈言私之時。而臣於日昨賓對歸路。寒氣猝發。遍身疼熱。昏倒床玆。勺水不入。轉輾添劇。人鬼莫辨。此不知何樣症情。而進身淸禁。實無其路。玆不得不略入文字。疾聲呼籲。伏乞天地父母。察臣難强之私。諒臣必遞之義。亟削臣職。以肅朝綱。以安賤分。千萬幸甚。答曰。省疏具悉。所陳當留意。爾其勿辭察職。
정조 3년
己亥四月二十三日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨亦言之。而宿衛所規模。尙今未成。固已可悶。且訓局事。亦多修擧者。故不得已有昨日之命。卿須留意於蘇弊等事。可也。國榮曰。臣何敢擇夷險於國家事乎。第此職務浩繁。恐難堪承矣。國榮。讀奏公事。上命書判付。仍命退。諸臣以次出。
정조 3년
己亥四月二十三日未時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。今日之雨。霏微而止。雨澤姑不緊急耶。民始曰。姑不望雨云矣。上命書弘文提學洪樂命。大司諫金大淳。司諫李恒祚疏批。仍命退。諸臣以次出。
정조 3년
己亥四月二十三日初更四點。上御誠正閣。右副承旨入侍時。右副承旨徐有防。假注書金載瓚。記事官李信祜鄭東浚。以次進伏訖。以御營哨官望筒。命書傳敎曰。伊日未卽待令。與晩期待令有異。且久勤在近云。自本廳棍治。可也。又命書傳敎曰。京兆草記。旣已下敎。而朝令之下。如是擧行者。誠周詳矣。此乃可褒而非可罪之事。當初問備之命。未知本事而然。判尹具善復推考傳旨。勿施。又命書傳敎曰。今則日氣向熱。操期在遠。且許久滯囚。亦足可悶。回示次。被囚武藝別監。參酌放送。令該曹照律定配。以慶尙監司李在簡鄭行毅上言査啓。命書傳敎曰。本事則道啓。旣甚詳備。立落曲直。該曹。自當覆啓稟處。而其中査官所報。有礙眼者。凡訟理。勿論小大。一訟元犯。豈有再易之事乎。況於此訟。父或作元犯。而子爲參謀。子或作元犯。而父爲參謀者。該牧使之決折。大失訟體。則爲査官者。焉敢攛那湊會。分疏爲辭。諉之以容或無怪。歸之以不是異事乎。此等小訟。如是回互。安望他訟之平允。事當汰罷。而此時守令遞易。亦屬可悶。河東府使李羲星。山靑縣監鄭日煥。爲先拿問處之。以文臣試射時。林道浩禁推傳旨。命書傳敎曰。今番則分揀。有防曰。今此憲府之照律。前慶尙左兵使白東俊啓目。功議有無。不爲付標。議讞文字。未免不察。當該臺臣。推考。何如。上曰。依爲之。命退。承史以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨徐有防坐。同副承旨申應顯坐直。注書李兢淵藥院直一員未差。假注書金載瓚仕直。事變假注書白師謹仕。
정조 3년
徐有防啓曰。合辭方張之時。兩司無詣臺之員。事甚未安。大司諫金文淳。司諫李恒祚。纔已出牌矣。除在外外呈告人員。倂卽牌招。何如。傳曰。允。
정조 3년
申應顯。以弘文館言啓曰。繼講冊子。問議草記。伏承更令領事獻議之批矣。上番校理臣鄭淵淳。更爲問議事。今日晝仕出去之意。敢啓。傳曰。知道。
정조 3년
鄭民始。以內醫院官員。以都提調提調副提調意啓曰。每年冬至使行。醫員譯官。本院藥材貿易回還後。一坐畢納。則入啓論賞。乃是流來之規。而上年藥材貿易醫譯崔宗翼洪宅重等。畢納於一坐矣。令本衙門。考例施賞。何如。傳曰。允。
정조 3년
李義翊。以訓鍊都監言啓曰。被囚武藝別監。參酌放送。令諧曹。照律定配事。命下矣。前武藝別監金尙謙。出付秋曹之意。敢啓。傳曰。知道。
정조 3년
持平洪樂淵啓曰。臣於前慶尙左兵使白東俊議律公事。以功議有無之不爲付標。至有承宣請推之擧。臣不勝瞿然之至。日昨臣與長僚。鞫座罷後。俱詣臺廳。府吏以白東俊緘辭事來言。故臣果議讞。而未諳規例。率爾署啓。奏御文字。何等敬謹。而曚然不察。有此做錯。今於問備之下。臣何敢一刻仍冒於臺次乎。請命遞斥臣職。答曰。勿辭。亦勿退待。
정조 3년
己亥四月二十四日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。今日晝講。儒賢入來云乎。國榮曰。似當入來矣。上命奏公事。仍命書判付。上曰。王大妃殿進御。一錢五分重人蔘粟米飮。調竹瀝薑汁一貼。煎入出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐。右副承旨徐有防坐。同副承旨申應顯坐直。注書李兢淵藥院直一員未差。假注書金載瓚仕直。事變假注書白師謹仕。
정조 3년
上在昌德宮。停常參。只朝講夕講。
정조 3년
徐有防啓曰。大司憲鄭昌順牌不進。執義兪彦鏶在外。掌令金鍾厚在外。一員未差。持平洪樂淵牌不進。林濟遠在外。今日以監察茶時之意。敢啓。傳曰。知道。
정조 3년
傳于李義翊曰。大臣備局堂上。引見。
정조 3년
李義翊啓曰。禁衛大將。以都提調兼察事。命下矣。在前。或有命招都提調之時。或有發牌郞廳之規。今番則何以爲之。敢稟。傳曰。郞廳發牌。
정조 3년
又啓曰。事變假注書白師謹。身病猝重。勢難察任。今姑改差。何如。傳曰。允。
정조 3년
以吏曹參議柳戇牌不進罷職傳旨。傳于李義翊曰。只推。更爲牌招。
정조 3년
申應顯。以弘文館言啓曰。今日政新除授玉堂。待下批。仍卽牌招察任。何如。傳曰。允。
정조 3년
有政。吏批。判書鄭尙淳進。參判兪彦鎬牌不進。參議柳戇進。同副承旨申應顯兼進。以李奎緯爲掌令。以柳誼爲校理。以尹行元爲副校理。以鄭弘淳爲禁衛都提調。以趙㻐爲奉常提調。鄭志儉爲掌樂正。尹遠東爲廣興守。洪啓沃爲司圃別提。朴忠煥爲長寧殿別檢。閔師宣爲慶基殿別檢。李繼祜爲假引儀。洪喜榮爲獻陵參奉。李養遠爲靖陵參奉。延東憲爲禧陵參奉。崔烜爲抱川縣監。張至顯爲省峴察訪。李瑞益崔奎燦爲崇寧殿參奉。承文正字單朴載德。校書正字單金瑞復。東學訓導單鄭良翰。南學訓導單承綸。刑曹正郞申協。訓鍊判官趙應鉉相換。惠陵參奉金履九。寧陵參奉李基讓相換。崇政張溟獜。年九十二。今加崇祿加資事。上言判下。贈吏參趙尙紀。贈吏判例兼。知敦寧趙㻐考。依法典追贈。
정조 3년
兵批。判書李徽之進。參判李𡊠病。參議洪樂彬入直進。參知鄭宇淳病。同副承旨申應顯進。以金用謙爲同知。李邦鵬爲內禁將。尹勉矩爲五衛將。徐有龍爲訓鍊主簿。尹僖東李尙說爲宣傳官。副司直李東永南鶴聞。副司果趙毅鎭。副司正金載瓚。副司果趙壤鎭尹載命李趾永李東稷南亨雲朴長卨朴行淳李爗趙錫晦洪秉臣金星甲權儐金鳳郁鄭道復朴天行卜台衡金宗鐸。
정조 3년
申應顯啓曰。漢城府。以詞訟劇地。連三日不爲開坐。委屬可慮。當該堂上。推考警責。何如。傳曰。允。
정조 3년
徐有防。以義禁府言啓曰。河東府使李羲星。山淸縣監鄭日煥等。拿問處之事。傳旨啓下矣。李羲星鄭日煥。俱在任所云。侯例發遣府羅將。竝拿來。何如。傳曰。允。
정조 3년
又以刑曹言啓曰。回示次。被囚武藝別監。照律定配事。命下矣。取考大明律。從征守禦官軍逃條。有曰若在京各衛軍人在逃者。初犯。杖九十。發附近衛分充軍。依此律武藝別監金尙謙。全羅道金堤郡充軍定配。卽爲狎送之意。敢啓。傳曰。知道。律文內。旣曰發附近衛充軍。則全羅道卽我國遠道。殊非附近之義。依律文。以近道定配所。可也。
정조 3년
申應顯。以刑曹言啓曰。因本曹啓辭。武藝別監金尙謙。以近道定配所事。命下矣。依傳敎。罪人金尙謙。洪忠道牙山縣。更定配所。卽爲狎送之意。敢啓。傳曰。知道。
정조 3년
徐有防。以刑曹言啓曰。因大司諫金文淳所啓。逆𨩌從兄銗。遠地定配事。命下矣。依傳敎。罪人沈銗。咸鏡道明川府定配所。卽爲狎送之意。敢啓。傳曰。知道。
정조 3년
李義翊。以御營廳言啓曰。依傳敎。本廳哨官李夏芳。決棍十度。仍存之意。敢啓。傳曰。知道。
정조 3년
事變假注書宋文述書啓。臣敬奉聖敎。馳往傳諭于京畿驪州邑內敦寧府都正金亮行所注處。則以爲臣於前月。伏蒙聖慈。曲垂軫念。收回史官。使之調病登道。臣不勝惶感。多般醫治。以爲趨命之計。而積年沈痼之疾。旣難責效於時月。又於泄痢之餘。眞元大脫。乍減旋加。一倍㱡㱡。乃於此際。申下恩諭。臣之逋慢之罪。於是爲大。悚蹙之極。無所容措。臣之目下證形。姑無自力登程之望。不敢豫卜期日。而亦豈敢一向縮伏。終孤聖意耶。從當以文字仰暴矣。敢啓。傳曰。知道。
정조 3년
己亥四月二十五日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨日儒賢。文參下疏通事。有所陳達。令廟堂稟處。今日次對。似當覆奏。而予意則。非但參下。參上。亦多積滯者。此亦可悶矣。國榮曰。聖敎誠然矣。許多文臣之空老牖下。足可謂干和之一端。下詢廟堂。務爲甄用之地。以好矣。上曰。儒賢以爲講筵。若兼行於次對。則不得入來云矣。國榮曰。事勢似然矣。上曰。王大妃殿進御。加減蔘香散。五貼製入。出榻敎上命退。諸臣以次出。
정조 3년
己亥四月二十五日卯時。上御宣政殿。朝講入侍時。領事徐命善。特進官洪樂性。知事李徽之。特進官鄭尙淳。經筵官宋德相。參贊官徐有防。大司諫金文淳。侍讀官鄭淵淳。檢討官金宇鎭。假注書金載瓚。記事官李信祜鄭東浚。以次進伏訖。上讀前受音。淵淳讀奏。上復讀新受音。命陳文義。淵淳曰。此章。冉求爲季氏聚斂。而夫子責之之辭也。傳曰。與其有聚斂之臣。寧有盜臣。又曰。長國家而務財用者。必自小人矣。小人之害。必至於菑害竝至。病國病民而後已。是故財聚則民散。財散則民聚。此乃人君所當惕念處也。此章則夫子歷言門人病處。告而戒之之辭也。愚魯辟喭。四子之病處。而曾子篤三省之工。悟一貫之道。程子稱之曰。以魯得之。是故學貴誠篤。益加體念。望也。此章。言善人之不可入於聖人之室者也。資稟雖美。而不能志學。不能進於聖人之深處。此所以止於爲善人而已者也。況於帝王。非學則無以臻於治平之域。益加體念。好矣。德相曰。聚斂之害。可勝言哉。天下之財。聚於此則散於彼。聚於上則散於下。是以國有聚斂之臣則民病。民病則國遂以病。凡所以聚斂者。將斂以利國。而不知其利於國者。適足以病於國。終至於亂亡而後已。況以人臣之富。富埒王室。則其僭亂浚剝。罪固不容。而冉求。以聖門高弟。乃爲之聚斂而附益之。蓋其志氣汚下。心術不明。其黨惡之罪。不待聚斂。而已著於始仕之日矣。是以。夫子斥而絶之。其所以絶之者。將有以正之也。聖人之氣像。有可以見矣。夫子歷擧四子氣質之偏處而告之。蓋柴也之愚。學有未盡。見道不明。每將合變通處。不能推移活看。是固爲賢者之病矣。至於魯則樸鈍爲過辟。則誠愨太少。喭者過於麤疎。而欠於精密。此皆生質有偏。而未能克將去者也。然而曾子魯矣。而但其行之旣篤。得之最深。聖人之門。獨得其宗。蓋由於眞積力求。學之彌固。透過了許多關捩。終至於一貫之域。有非聰明才智之士。所可及者。則後之學者。當以曾子之魯爲法。人一己十。人十己百。則何患乎。學之不成也。惟願聖學。以是勉焉。顔子屢空而殆庶幾乎。則欲知顔子者。當於屢空處而觀之矣。昔伊川。嘗進講。至顔子不改樂之句。告于其君曰。陋巷之士。簞瓢不繼。不動其心。自樂其自在之樂焉。人君以崇高之位。處廈氈之深。若使草野蔀屋之士。有不得全其樂焉。則人君之恥也。又曰。顔子以王佐之才。處陋巷之中。一簞一瓢。不堪其貧。則足可以觀其世矣。臣今以伊川告君之語。爲殿下一誦焉。子張問善人之道。甚矣。善人之不可入於聖人之道也。先儒曰。氣質用小。學問功大。蓋不由學則無以知道。不知道則無以入道。善人雖無爲惡之事。初無志學之心。循塗守轍。只自爲善人而已。況帝王之學。尤有大焉。何嘗有不由學而治天下者乎。伏願以一學字加勉。新之又新。聖而益聖焉。論篤一章。可爲人君用人之法矣。凡取人之道。無取其言貌。只考其實行之如何耳。令色巧言。何嘗爲君子。訥言莊色。未或爲小人。然而言行之際。察之爲難。今殿下君臨一國。用捨之間。必以是察之焉。命善曰。夫子各論門弟子之氣質長短。學問深淺。而就其長而勉之。祛其短而敎之。咸歸於作成之化。人君。必以聖人之心爲心。凡於用人之際。敎而成之。伊後用之則好矣。上曰。誠然矣。徽之曰。善人雖不爲惡。而未嘗志學。終不入於聖人之道矣。聖學高明。懋聖工於知行二字。明於知勇於行。如車有輪。如鳥有翼。則豈不有補於治敎乎。上曰。孔子以堯舜之德。無堯舜之位。雖不能爲君行道。而若使得堯舜之位。而行堯舜之道。則將使天下之人。皆爲堯舜之民矣。堯舜之世。化行俗美。比屋可封。而冉求則以孔明之高弟。論其所造之深淺。則雖未可謂之入室。而蓋其薰陶於函丈之內。出入於堂奥之間。得夫子之道於依俙彷彿之際。而反爲季氏之盜臣。侵削公室。剝割生民。在王者黨惡之誅。冉求當先。彼乃以升堂之高弟。反不若封屋之堯民。何哉。予未嘗不興歎於斯。而亦不無不能曉者矣。德相曰。冉求以夫子爲師。而優入於十哲之列。則得罪於聖門。必不至於如此之甚。而但其才有餘而學不足。不識義理。急於從仕。出處之際。一失其正。故末流之害。終至於莫可救得。則雖以夫子之聖。亦無如之何矣。上曰。冉求之爲季氏宰者。已是失身之大者。則夫子之不能救於始仕之日者。何也。德相曰。季氏。雖有僭亂之罪。而猶是魯國之臣也。且冉求。長於爲政。優於從仕。則聖人以不仕爲無義。猶望其救季氏之失。而有補於公室矣。若其反爲不善。至於如此。則亦非夫子之所料得者矣。上曰。夫子歷指四子之名。而各言其偏。至曰。柴也愚。參也魯。師也辟。由也喭。蓋欲使從其難克處。克將去矯。楺其氣質之病。各歸於無偏之地者也。大抵。四子之病。在四子則當改。而在後學則就其短處。而亦有所得其長者。若能擧由也之長而補師也之短。就曾子之徧而集師也之長。各取四子之長。而合做一人之學。則豈不好耶。蓋柴也愚焉。則見道不明。執滯太過。有不能推移通變。而若其孝於事親。仁於待物。守道而不奪。臨難而不苟。則此固學者之可學。而其弊也爲愚。則乘之以曾子之魯焉。朴厚誠愨。篤行實踐。力鑽大道。礭乎其不可撓者。此固學者之可學。而其弊也爲魯。則參之以師也之辟焉。誠實爲少。修飾太過。雖是子張之病。而若能尊瞻視整容貌。誠敬積中。光華發外。身章煥爛。儀威整肅。動容折旋之際。蔚然有觀感者。此固學者之可學。而其弊也文勝。則因之以由也之喭。按劍疾視。暴虎憑河。是謂北方之强。而君子之所不取也。若其改過則果。從善則勇。志氣超邁。向道直前。而辭受取與之際。剛決不撓。則此固學者之所可學者也。夏過於忠而殷因之質。殷過於質而周因之文。忠質文相因之際。三代之所損益。可知矣。學者之學四子者。其道無異。惟在乘除取捨之間而已矣。然則在聖人敎人之道。則就其偏而正之。在後學善學之方。則取其長而學之者。此也。德相曰。聖敎誠好矣。四子之偏。雖各有可學者。至於冉求。終見其病處太多。長處無幾矣。恐不足貴也。進講訖。德相曰。各宮免稅。特令戶曹。待漕運劃給者。實爲莫大之惠澤。自後民心安而邑弊祛矣。近者各宮。請於地部。預得劃給手決。以賣於有錢人處。錢主旣買之後。便作宮差。依舊下往各邑。恣意捧稅。一如前日云。事之寒心。莫此爲甚。請査問該曹。勿令預給手決。且飭諸宮。毋敢爲要利之計。以紓民急。何如。上曰。依爲之。出擧條德相曰。鄕曲土豪多錢財者。締結吏胥。豫買民結。多至百餘結。少不下數十結。此弊三南尤甚。及其秋成。錢主擇富戶。收取結租。彼賣結之吏。旣無趁辦納稅之力。則又賣來年民結。又或加出結卜。眩亂愚氓。而彌縫之。又或再徵於民。惟此諸般奸計。或緯劃則撤家逃走。使官族徵洞徵隣徵。以充其稅者。病民害國。莫甚於此。請令道臣。嚴飭列邑。以防其弊。前頭綉衣暗行時。亦以此廉探。買者賣者。各別重繩。何如。上曰。依爲之。出擧條
정조 3년
己亥四月二十五日未時。上御宣政殿。夕講入侍時。知事李徽之。特進官沈頤之。經筵官宋德相。參贊官申應顯。侍讀官鄭淵淳。檢討官趙鼎鎭。假注書金載瓚。記事官李信祜鄭東浚。以次進伏訖。上讀前受音。淵淳讀奏。上復讀新受音訖。命陳文義。淵淳曰。子路冉有。問同而答異。此蓋隨其氣質而敎之也。人君之作成人材。用各有當。亦無異於聖人之穚楺陶鑄。各隨其才也。於此體念望也。鼎鎭曰。子路何必讀書之言。其弊有難言矣。天下事。捨此一學字。則更無着手處矣。況人君之爲政乎。伏願聖明。以一學字加勉焉。德相曰。此章。夫子答聞斯行之問者也。二子之問同矣。夫子之答。各異。則可見二子氣質之不同矣。子曰。過猶不及。過者。過於中也。不及者。不及於中也。其爲失中則一也。然而以二子言之。子路之過。猶勝於冉有之不及。蓋子路之過。過於勇矣。而但從善則能勇。改過則能勇。因是勇而能得成就底工夫。至於冉有之不及者。惟其着眼不高。立志不堅。逡巡畏縮。見善必退。失身於季氏。得罪於孔門。函丈之間。至發鳴鼓之責矣。夫子之答。各有抑揚。而二子之長短。有可以見得者矣。此章言子畏於匡。顔子後至者也。夫子之於顔淵。恩父子也。義師生也。禍患之際。固當生死以之。而至於畏匡之日。夫子有脫禍之幸。則顔淵無可死之義焉。此所謂某何敢死者也。可見聖人之學。雖當生死之地。而未嘗有義理之或差者也。此章。卽子路何必讀書之對也。自書契未生之時。已有是道。是故上世無文。而道未嘗不在。及夫造書之後。始爲載道之器。學是書而後。乃可以學是道矣。世豈有不學而知道者乎。子路之薦子羔。雖是取其長之意。自不知爲賊夫人之歸。則聞夫子誨責之敎。固當受而爲咎。服而不失。而反以取辦之說。欲作禦人之術。若使子路之說。得行於世。則天下後世之禍。容有旣哉。以夫子惡佞之訓。爲人君聽言之方。則謟諛之說。自不聞於左右矣。上曰。昨日文義。亦有所云云矣。過者。俯而就之。不及者。企而及之。蓋過不及之間。夫子敎人之道。各有所隨時不同者。聞斯行之問。由求皆同。而夫子之答。隨問各異。終起公西之惑。而至有請敎之語矣。大抵。聖人之敎人。若天之裁物。過則抑之。退則揚之。與時不同。各適其宜。是以仲弓問仁。則答之以見賓承祀。樊遲問仁。則語之以先難後獲。仁則一也。而其所以敎仁之方各異。子游問孝。則誨之以愛踰於敬。武伯問孝。則戒之以惟疾之憂。孝則一也。而其所以爲孝之道不同。蓋其造道之處雖一。而入道之門各殊。故參之以長短淺深之分。敎之於抑揚進退之際。使之各從其門路。同歸於極處。後之學者。若能取則於前人。自驗於吾身。則可見聖人之意。而庶得入道之序矣。畏於匡之章上下死字。煞有所不同處者。蓋上段死者。屬之輕邊。下段死字。屬之實邊。則夫子之問。顔子之對。似有所不相應者。何也。德相曰。上下死字。雖似有異。而亦不過爲夫子旣在。則某不敢遽死之意也。不必爲深看處也。上曰。上段死字。只是夫子以顔子之後至。問之。以汝後於我行。我以爲汝死於亂中之意也。下段死字。卽顔子承夫子之問。對以旣知夫子之脫禍。則某有不敢死之意也。觀其語意。有若生死不係匡人。而在於顔淵者然焉。上段死字。當略略看過。下段死字。當屬義理邊看矣。德相曰。聖敎誠皎然矣。上下段死字。分二義看得。則誠有言外之旨矣。上曰。子路所謂何必讀書而學云者。悖義反理。雖是學小學之童。所不宜道者。而以子路之賢焉。而乃有是言。是誠不可曉者矣。蓋幼而學者。將欲以壯而行之也。先修其身者。乃所以後及治人也。然則學而旣成。然後始可以事神治民。而今則曰。事神治民者。是爲爲學之道。可謂全昧義理者矣。然而予以此言。爲子路之長處也。大抵。子路。內無較量之心。外無修飾之語。存諸胸中。遂發於口。怒於心則怒於言。喜於心則喜於言。眞率做去。純然無僞者。果爲子路之觀過知仁處也。德相曰。然矣。心無持疑。外不掩遮。所欲言者則直言之者。自是子路之本色也。命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐直。右副承旨徐有防坐直。同副承旨申應顯仕。注書李兢淵藥院直一員未差。假注書金載瓚仕直。事變假注書未落點。
정조 3년
徐有防啓曰。大司憲鄭昌順疏批未下。執義兪彦鏶在外。掌令金鍾厚在外。李奎緯在外。持平洪樂淵傳旨未下。林濟遠在外。今日以監察茶時之意。敢啓。傳曰。知道。
정조 3년
傳于徐有防曰。前全羅監司留待。
정조 3년
己亥四月二十六日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。昨日次對。文臣疎滯事。將有實效耶。國榮曰。旣有另飭之敎。銓曹似當惕意擧行矣。上曰。卿之擧條。亦爲修擧之一端矣。國榮曰。其亦爲弊不些。故有所仰陳矣。上曰。凡事比如學問之工。今日行一事。明日行一事。若此不已。則必有實效矣。國榮曰。聖敎誠然矣。上曰。王大妃殿進御。一錢五分重人蔘粟米飮。調竹瀝薑汴。一貼煎入。出榻敎上命退。諸臣以次出。
정조 3년
己亥四月二十六日申時。上御誠正閣。前全羅監司入侍時。前全羅監司鄭元始。右副承旨徐有防。假注書金載瓚。記事官金勉柱鄭東浚。以次進伏訖。上命元始進前。元始進伏。上曰。湖南麥農。何如。元始曰。兩麥俱大登。老農輩。皆以爲三四十年來初見云矣。上曰。市穀一石直幾錢。元始曰。糶穀一石。直四兩餘矣。上曰。麥直爲幾何。元始曰。一石不滿一兩矣。上曰。近日不雨。湖南亦有旱意乎。元始曰。方當移秧。田水皆洽。雖有旱徵。而不知有旱災矣。上曰。湖南地大物衆。全州又大都會也。自古謂以難治。人心土俗。何如。元始曰。俗本獰悍。民尙狡詐。貨財竝至。機巧日生。終是難治之俗矣。上曰。穀簿。何如。元始曰。南穀逋欠。誠一痼弊。臣按道時。盡意釐正。而來時又爲反閱。則當多虛錄矣。此誠大可悶處。至於漕運。爲一道之大弊。而漕船。又爲弊中之最甚者。雖不可猝遽議釐革。而至於小小漕政之不得不變通者。今仍下詢。臣當仰達矣。群山僉使。監捧七邑稅穀。仍爲領運上納。爲任不輕。而以各軍門久勤之類差送。故多不得人。非但弊及於各邑。莫重漕事。亦多疎虞。臣意則一依法聖例。以武臣有履歷者。擇送爲好。而都事海運裝載。本出於重漕事之意。而全無實效。漕卒之以此受弊。不一其端。故法聖一倉都事裝載。已爲革罷。而亦無所妨於漕事。群山聖堂之獨存裝載之法。似無意義。群山僉使。旣以有履歷者差出。一依法聖例。使之專管粧載。罷都事管漕之規。似好。下詢大臣而處之。何如。上曰。以此出擧條。令廟堂稟處。可也。元始曰。全州府威鳳。潭陽府金城。長城府笠嚴等。三山城。各有軍餉與還上。而軍餉則地方官。以守城將主管糶糴。還上則專屬於該鎭別將。使之糶糴矣。別將率不得人。不知國穀之體重。一任吏校之作奸。近年以來。虛留之患。反作之弊。幾乎無歲無之。以至侵隣徵族之境。而其中金城山城。其弊尤甚。若無別般變通之擧。則日後之弊。有不可勝言。將至無穀而後已。自今以後。各山城還穀糶糴。勿爲專屬於別將。亦依軍餉例。使守城將。照管檢束。且磨勘文書。自該鎭。先報守城將。後守城將。知數轉勘營門。而每年捧未捧及磨勘居末。分等時。當該別將及守城將。一體論罪。依事目定式。則其在固關防重國穀之道。可得矯捄。下詢廟堂而處之。似好矣。上曰。依爲之。元始曰。近來鞫獄干連之類。分配於沿邑者。其數甚多。而其外該曹及各道罪人之散配者。亦多。故沿邑之民。以此難支。至於金甲鎭。卽彈丸一小島。民戶不過四十。而定配罪人殆近二十。且量翼兩賊之緣坐及後良。竝配於此島。不無相通之慮。此三罪人。散配於他島。而自今以後。該曹及各道之流以下輕罪。則姑勿定配所於沿邑。似好。故敢此仰達矣。上曰。所奏甚好。依此卽令該曹。移定配所。此後。亦依此擧行。可也。元始曰。近年以來。以經費之不足。本道軍作米船運上納。大爲沿民難支之弊。蓋以旣捧之還米。還給民間。使之出浦。其米色之精粗。斛量之輕重。上納與還穀自別。而其外亦不無耗費之端。故聞各邑近例。一石出浦。稱以添補加給半石米。使之補縮以納。而縮米條。待秋分捧於民戶。事之矜悶。莫此爲甚。民弊旣如此。則不可無變通之道。目下經費。如可拮据繼用。而軍作米上納一款。特爲安徐。則固爲萬幸矣。如或不得不上納。則以新儲置米。換作出補。似可爲一分除弊之道。故敢此仰達。下詢廟堂而處之。何如。上曰。以此出擧條。令廟堂稟處。可也。元始曰。本道右沿一帶。地旣濱海。人尤巧詐。最爲難治。其中古阜一邑。連以武臣之無履歷。文官之未經事者。差送。而近來又爲數遞。悍吏用事。百度廢弛。還穀則每年未捧。而移轉各邑。災結則濫報成習。而民不受惠。弊源旣痼。猝難收拾。至於谷城。則雖是山邑。而吏奸民悍。且値數遞。成一弊邑。穀簿凡百。最爲紊亂。臣意則依嶺南之晉州蔚山例。待其有窠。以蔭官中有聲績者。換差。久任責成。似好。下詢大臣而處之。何如。上曰。以此出擧條。令廟堂稟處。可也。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐。右副承旨徐有防坐直。同副承旨申應顯坐直。注書李兢淵藥院直一員未差。假注書金載瓚仕直。事變假注書未落點。
정조 3년
傳于徐有防曰。坐直承旨。持公事入侍。
정조 3년
申應顯。以義禁府言啓曰。罪人李元幹。遠地定配。罪人鄭益華。亦爲定配。待城門開。卽爲發配事。命下矣。罪人李元幹。咸鏡道鍾城府定配。罪人鄭益華。慶尙道固城縣定配。而以傳敎內辭意。具罪目。依例發遣府羅將。待城門開。狎送配所之意。敢啓。傳曰。知道。
정조 3년
又以義禁府言啓曰。巡羅被捉人。分揀放送事。命下矣。保放罪人金斗煜。卽爲放送之意。敢啓。傳曰。知道。
정조 3년
正言申應淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿。倂令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重賞命之典。請定配罪人權翊。亟令王府。嚴加刑訊。遠地定配。請放逐鄕里罪人埏。亟令王府。拿鞫得情。仍施當律。其應坐支屬。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屛裔之典。措辭見上答曰。不允。
정조 3년
咸鏡監司徐浩修疏曰。伏以臣。猥承藩寄。行將辭陛矣。臣之父母墳。在於京畿長湍地。今當遠離。竊不勝霜露之感。伏乞許臣往來之暇。俾伸至情。千萬幸甚。答曰。省疏具悉。卿其依所請。往省焉。
정조 3년
大司憲鄭昌順疏曰。伏以臣。三載下邑。逖違京闕。適會因事入城之日。伏奉移除都憲之命。繼而有親臨訊囚之擧。遂不得不章皇肅命。連參鞫座。目見其情節之窮凶。排布之陰慝。直令人髮豎而眦裂。不意天地之間。尙有此一種梟獍之徒。殄滅不得。而何幸天綱高懸。罪人斯得。詞證具備。端緖旣露。惟其獰頑之極。忍杖抵賴。終至徑斃。未伸王章。輿情莫洩。痛惋愈切。其父其弟之同室謀議。情跡難掩。則非爲參證。便是元犯。嚴鞫正刑。斷不可已。而諫啓之未蒙允許。推鞫之姑令停止。臣實未曉其所以。亟命設鞫。次第窮覈焉。至若發本塞源之道。尤不可不念。而今此合辭諸賊之罪。經年閱歲。上下相持。元惡大憝。久逭典刑。人心漸至玩愒。凶徒無所懲畏。故天討極行。而王綱不振。醜類雖殲。而窩窟猶存。事變層出。端倪莫測。臣誠每一念至。不覺心寒。竝乞快賜允從。永杜禍亂之源焉。臣於數日來。猝患暴泄。奄奄呻囈之中。伏見擧條下者。以慶尙左兵使白東俊。緘辭啓本中。功議有無之不爲付標。至有承宣請推之事。病裏惶殞。無地自容。臣之徒信府吏謬例之告。漫不省察。致令莫重奏御之文字。有此做錯。其儱侗不事事如此。尙可以處糾察之任。長風憲之官哉。宜卽詣臺自列。而適因賤疾危劇。坐違嚴召。尤增死罪。伏乞聖慈。俯賜諒察。亟命鐫削。以安私分。仍治臣罪。以肅朝綱。千萬幸甚。答曰。省疏具悉。卿其勿辭行公。
정조 3년
己亥四月二十七日。兼春秋朴行淳。刑曹啓目。殺獄罪人李千奉。各別嚴刑。期於得情何如啓。傳曰。如前除良。更良各別嚴刑。期於得情爲良如敎。
정조 3년
刑曹啓目。僞寶罪人朴𤩕。嚴刑取服何如啓。傳曰。除尋常。各別嚴刑。期於得情爲良如敎。
정조 3년
刑曹啓目。僞寶罪人金奉鎭。嚴刑輸情何如啓。傳曰。更加嚴刑。期於得情爲良如敎。
정조 3년
己亥四月二十七日卯時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣矣。上曰。昨日始雨旋霽。近頗暵乾。誠可悶也。國榮曰。雨澤姑不緊急。而昨伏見北伯狀啓。厲疫之熾盛。亦可悶矣。上曰。水旱之憂。無歲無之。而兼有此厲疫等。可悶之事。不一而足。玉食之靡甘。誠非虛語也。國榮曰。聖敎誠然矣。國榮讀奏公事訖。上命書判付。仍命退。諸臣以次出。
정조 3년
己亥四月二十七日午時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。昨日前完伯之擧條。皆好矣。民始曰。五件事。皆是爲弊之大者。故有所陳達耳。上曰。今日又不雨。誠可悶矣。民始曰。欲雨不雨。似當非久霈然矣。上命讀諭宿衛所綸音。上曰。無可改處乎。民始曰。儘好矣。上曰。升補。幾何爲之云乎。民始曰。今日爲五抄云矣。上曰。鞫事。今則惟吉又物故。諸囚將酌處矣。民始曰。到今更無究覈者矣。上命書公事判付。仍命退。諸臣以次出。
정조 3년
己亥四月二十七日初更四點。上御誠正閣。坐直承旨。持公事入侍時。右副承旨徐有防。同副承旨申應顯。假注書金載瓚。記事官李信祜鄭東俊。以次進伏訖。上命書傳敎曰。鎭厚惟吉。皆是極逆。而徑先物故。此獄事。今無更問之端。而至於元幹。雖脫空於本事。一段凶言。終無別白發明。則不可傅生。而究其情節。亦不無參恕者。罪人李元幹。遠地定配。罪人鄭益華。親密於趾賊。旣出於鞫招。而本事差有間焉。亦爲定配。待城門開。卽爲發配。又命書傳敎曰。喬桐府使。明日辭朝。又命書傳敎曰。保放諸囚。皆令明日。捧供以聞。其中巡邏被捉人。爲日已久。仍卽分揀放送。以來初一日。輪對取稟。傳曰。爲之。以明日常參經筵。取稟。傳曰。停。有防。讀奏慶尙監司靈山縣反作狀啓。命書判付。又讀奏平安監司軍總狀啓。命書判付。又讀奏黃海監司谷山中軍改差狀啓。命書判付。又讀奏京畿監司坡州牧使到任狀啓。命書判付。又讀奏京畿監司利川縣捉虎狀啓。命書判付。又讀奏平安監司金海上言人放送狀啓。命書判付。又讀奏洪忠監司稅船護送狀啓。命書判付。又讀奏江華留守草芝萬戶到任狀啓。命書判付。應顯。讀奏洪忠監司稅船裝發狀啓。命書判付。又讀奏慶尙監司下南米致敗狀啓。命書判付。又讀奏黃海水使唐船狀啓。命書判付。又讀奏黃海監司稅船裝送狀啓。命書判付。又讀奏京畿監司雨澤狀啓。命書判付。又讀奏江華留守稅船護送狀啓。命書判付訖。命退。承史以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨洪檢坐直。右副承旨徐有防坐。同副承旨申應顯坐。注書李兢淵藥院直一員未差。假注書金載瓚仕直。事變假注書未落點。
정조 3년
徐有防啓曰。合辭方張之時。憲府無詣臺之員。事甚未安。除在外陳疏入啓。傳旨未下外。大司憲鄭昌順。卽爲牌招。何如。傳曰。允。
정조 3년
又啓曰。大司憲鄭昌順牌不進。執義兪彦鏶在外。掌令金鍾厚在外。李奎緯疏批未下。持平洪樂淵傳旨未下。林濟遠達在外。今日以監察茶時之意。敢啓。傳曰。知道。
정조 3년
鄭民始。以禮曹言啓曰。卽接孝陵別檢所報。則本陵大王陵上石物塗灰修改。來五月初七日爲之事。啓下矣。王后陵上。同在一曲墻之內。而石物塗灰。庫庫剝落。所見未安。今此修改時。不可不同爲擧行云。依所報。一體修改之意。分付。何如。傳曰。允。
정조 3년
傳于洪檢曰。畿伯雨澤狀聞。近甚疎忽。二十六之雨。昨晩始乃登聞。昨夜之雨。又何等顒望之餘。則沁沁至于今午間登聞者。尤極未安。該監司。從重推考。
정조 3년
又傳于曰。觀此完伯狀聞。該鎭邊將事。極爲疎忽。其在重邊情之道。不可不處分。罷出。本縣監亦難免不察之罪。姑先從重推考。東萊府之近漂人則原籍官也。如有問情公文。則此何不擧論乎。亦令道臣。査問以奏。
정조 3년
傳于徐有防曰。罪人李鎭寬大春。一體定配。
정조 3년
徐有防。以義禁府言啓曰。罪人李鎭寬大春。一體定配事。命下矣。罪人李鎭寬。咸鏡道三水府定配。罪人大春。慶尙道昆陽郡定配。而以傳敎內辭意。具罪目。依例發遣府羅將。押送于各其配所。何如。傳曰。允。
정조 3년
又以義禁府言啓曰。保放諸囚。皆令捧供以聞事。命下矣。保放罪人柳榮鎭柳爾冑李鎭忠崔宗魯李龍中李灌申載文宋繼相李鼎炳洪直浩李潤元李師曾等。竝還囚之意。敢啓。傳曰。知道。
정조 3년
又以刑曹言啓曰。因全羅前監司鄭元始所啓。量翼兩賊之緣坐及後良。竝配於金甲鎭。卽令該曹。移定配所事。命下矣。翼賊子直童。興陽縣蛇島。後良康津縣古今島。竝移配所。卽爲押送事。發關分付于該道道臣。逆量之子敬達。卽是孥籍緣坐罪人。令義禁府擧行。何如。傳曰。允。
정조 3년
又以義禁府言啓曰。金甲鎭量翼兩賊之緣坐罪人散配於他島事。擧條。啓下矣。窮凶極惡大逆不道罪人量海庶子。金甲鎭爲奴罪人敬達。移配爲奴於全羅道羅州牧黑山島。而令刑曹。依例押送。何如。傳曰。允。
정조 3년
又以刑曹言啓曰。因義禁府啓辭。窮凶極惡大逆不道罪人量海庶子金甲鎭爲奴罪人敬達。全羅道羅州牧黑山島移配爲奴。令刑曹。押送事。命下矣。依傳敎。罪人敬達。卽爲押送于新定配所事。發關分付于該道道臣之意。敢啓。傳曰。知道。
정조 3년
又以左右捕盜廳言啓曰。依傳敎。今番干連罪人李正榦李惟喆李國衡鄭泰輝。奴同伊貴孫莫乭。竝放送之意。敢啓。傳曰。知道。
정조 3년
獻納李枰啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州減死定配罪人範聖。依律處斷。請物故罪人德泰支屬之應坐者。一竝詳査。絶島散配。請定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重賞命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。答曰。不允。
정조 3년
校理鄭淵淳。副校理柳孟養。修撰徐有成趙鼎鎭。副修撰李殷模金宇鎭等箚曰。伏以今番投書之變。振古所無之凶逆也。帳前親問之下。其窮凶情節。排布密計。畢露無餘。而特以鎭厚獰頑之故。未卽承款。遽然徑斃。神人之憤。容有極哉。況惟吉之三月初十日未見鎭厚也。以述海非逆之說。瀾漫酬酢。又復參涉於鎭厚投書之謀。及其元幹就捕之日。自生疑㥘。欲察動靜。四月十一日。又訪鎭厚。探問事機。其前後綢繆。同參凶謀之狀。已露於渠之口招。無辭遲晩。則未及正法。徑先致斃。亦是失刑之大者。至於鎭寬。則初旣與共於十一日之會。則其參凶謀之事。明若觀火。大春之爲鎭厚嚆矢。袖懷凶書。暗地投棄者。其行凶情跡。卽與鎭厚輩。一而二。二而一者也。所當刻日嚴訊。直捧遲晩。而卽伏見傳敎下者。有鎭寬大春。一體定配之命。臣等相顧愕眙。不勝憂憤之忱也。若夫元幹。明一院之凶言。旣出於惟吉之招。而渠亦不敢發明。則其在獄體。亦不可徑先酌處。且益華。托身於趾賊之家。拔迹於趾賊之手。昏夜來往。無異傔僕。當初漏網。已失疎虞。到令被捉。亦云晩矣。何可以編配薄罰而止哉。鎭厚惟吉。雖已物故。究其逆節。不可以已物故而置之。臣等。謂兩賊之支屬應坐者。竝遠地散配。亟寢鎭寬大春元幹定配之命。竝令王府。更加嚴鞫。夬正王法。益華。亦爲加刑。絶島竄配。斷不可已也。取進止。答曰。省箚具悉。鞫囚之參酌決配。非無之意也。其中應坐散配事。依施。
정조 3년
大司憲鄭昌順箚曰。伏以臣於病伏中。伏見傳敎下者。有鞫囚諸罪人。酌處散配之命。此固出於我聖上至仁好生之德。而近來王綱不嚴。國體不尊。梟獍之徒。式月斯生。鞫獄之設。無歲不有。鋤治之道。不可不嚴。而至若日前投書之變。其書中凶言。決非戴天立地者。所忍萌心發口者。而渠輩之爛熳酬酢。視同恒談。綢繆謀議。顯有情節。此誠千古所無之凶逆也。元惡之抵賴徑斃。已是失刑。諸囚之次第究問。獄體當然。豈可以正犯之物故。仍不究覈。竝皆酌處乎。又況埏及鎭寬父子兄弟之間。同參情跡。昭然可知。其爲元惡。與鎭厚無間。則嚴鞫得情。快正王法。斷不可已也。其餘諸罪人。亦宜亟寢酌處之命。一體嚴覈焉。至於元幹。毋論本事之脫空與否。敢發護逆之言。自歸賊邊之人。其心所在。有不可測。此等之類。不可不依律處斷。以靖人心也。臣方情病俱苦。固不敢以臺閣自居。而事關鞫獄。不容泯默。惟聖明之裁處焉。取進止。答曰。省箚具悉。堂批已諭矣。